Diari Oficial de la Generalitat Valenciana


Sumari del DOGV 4589, del 17-09-2003 (2003/10991)

DECRET 178/2003, de 12 de setembre, del Consell de la Generalitat, pel qual es crea un institut d'Educació Secundària a Navarrés, per transformació de la Secció d'Educació Secundària existent.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4589

Data del DOGV
:   17-09-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10051


Data del document
:   12-09-2003

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * Navarrés
    * centre d'ensenyament
    * ensenyament públic
    * ensenyament secundari

DECRET 178/2003, de 12 de setembre, del Consell de la Generalitat, pel qual es crea un institut d'Educació Secundària a Navarrés, per transformació de la Secció d'Educació Secundària existent. [2003/X10019]
  
La Secció d'Educació Secundària de Navarrés, dependent de l'Institut d'Educació Secundària d'Enguera, es va crear per Orde de 5 de novembre de 1998, de la Conselleria de Cultura i Educació, per a escolaritzar l'alumnat d'Educació Secundària Obligatòria. No obstant això, el Mapa Escolar de la Comunitat Valenciana contemplava l'existència d'un centre de 12 unitats d'Educació Secundària Obligatòria en la dita localitat, i que s'identificava com a 46N00002.
  
Atenent estes previsions, l'Ajuntament de Navarrés, en sengles acords adoptats en sessions plenàries de 21 de juliol de 2000 i de 25 d'octubre de 2001, va cedir gratuïtament a la Generalitat una parcel·la de 7.550,3 m2 per a la construcció del centre docent previst en el mapa escolar. La cessió va ser acceptada per mitjà de la Resolució de 17 de gener de 2002, del conseller d'Economia, Hisenda i Ocupació, tot això en el marc de col·laboració establit en l'apartat tercer de la disposició addicional dèsset de la Llei Orgànica 1/1990, de 3 d'octubre, d'Ordenació General del Sistema Educatiu, i el Reial Decret 2.274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.
  
Per a albergar el citat centre docent, la societat mercantil Construccions i Infraestructures Educatives de la Generalitat Valenciana, SA (CIEGSA), ha gestionat la construcció d'un nou edifici escolar, que s'ajustarà a les exigències establides en el Reial Decret 1.004/1991, de 14 de juny, pel qual s'establixen els requisits mínims dels centres que impartisquen ensenyances de Règim General No Universitari, i en l'Orde de 15 de maig de 1992, de la Conselleria de Cultura, Educació i Ciència, per la qual s'aproven els programes de necessitats per a la redacció de projectes de construcció de centres d'Educació Infantil, Educació Primària, Educació Infantil i Primària, Educació Secundària Obligatòria i Educació Secundària Completa de la Generalitat.
  
Per això, de conformitat amb el que establixen l'article 17 de la Llei Orgànica 8/1985, de 3 de juliol, Reguladora del Dret a l'Educació, la Llei Orgànica 1/1990, de 3 d'octubre, d'Ordenació General del Sistema Educatiu, la Llei Orgànica 10/2002, de 23 de desembre, de Qualitat de l'Educació, i l'article 1 del Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Consell de la Generalitat, a proposta del conseller de Cultura, Educació i Esport i després de la deliberació del Consell de la Generalitat, en la reunió del dia 12 de setembre de 2003,
  
DECRETE
  
Article únic
  
Es crea, per transformació de la Secció d'Educació Secundària de Navarrés, dependent de l'Institut d'Educació Secundària d'Énguera, codi 41972195, el següent centre docent:
  
Província: València.
  
Localitat: Navarrés.
  
Denominació: Institut d'Educació Secundària.
  
Titular: Generalitat.
  
Codi: 55022583.
  
Domicili: C/ Mestre Vicente Almor, 34.
  
Composició: 12 unitats d'Educació Secundària Obligatòria.
  
Capacitat: 360 llocs escolars d'Educació Secundària Obligatòria.
  
DISPOSICIONS ADDICIONALS
  
Primera
  
El que establix este decret s'inscriurà en el Registre de Centres Docents de la Comunitat Valenciana.
  
Segona
  
El personal docent i no docent, amb destinació definitiva en el centre actualment existent, s'integrarà en el nou Institut d'Educació Secundària.
  
Tercera
  
El material inventariable i fungible de la Secció s'integrarà en l'inventari del nou Institut.
  
DISPOSICIONS FINALS
  
Primera
  
Es faculta el conseller de Cultura, Educació i Esport perquè adopte totes les mesures que siguen necessàries per a l'acompliment i desenrotllament del que establix este decret, així com per a modificar, si és procedent, el domicili, la denominació i configuració del centre.
  
Segona
  
Este decret entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entenen referits a l'1 de juliol de 2003.
  
València, 12 de setembre de 2003
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ESTEBAN GONZÁLEZ PONS